Eyvind Vesselbo (V), 2006-05-03:
Forslaget her ligner jo på mange punkter det, regeringen arbejder med på nuværende tidspunkt, som ministeren jo også meget rigtigt sagde.
Indimellem kunne man få den fornemmelse, at det nærmest er, som om forslagsstillerne har skrevet nogle af de mange ideer af, som regeringen er i gang med på det her område.
Men det er jo godt, at der er enighed om denne sag langt hen ad vejen.
Så er der måske håb om, at der kan blive en bred aftale om det her område, når nu vi har forhandlet færdig.
Samtidig arbejdes der på at gøre sagsbehandlingen mindre bureaukratisk for på den måde at få sagsbehandlingstiden ned.
Det er helt urimeligt, at det kan tage 2, 3, 4 år at få en miljøgodkendelse.
Derfor skal sagsbehandlingstiden ned, det er et vigtigt mål.
Samtidig er det vigtigt, at der bliver udformet nogle retningslinjer, som gør, at man kan kontrollere husdyrbrugenes forurening.
Endelig er det vigtigt, at vi får en udvikling i gang, således at der bliver brugt den nødvendige nye teknologi for at få løst miljøproblemerne.
Det er de ting, regeringen arbejder med, og som Venstre støtter.
Vi er ikke enige i, at alle de eksisterende husdyrbrug skal miljøgodkendes inden for en kortere periode.
Det vil være helt urimeligt at sætte ressourcer ind på det område i stedet for netop at satse der, hvor problemerne er størst, nemlig på de brug, som udvikler sig og bliver større.
Enhver, der følger strukturudviklingen i landbruget, ved, at man inden for en relativt kort periode kan få styr på langt størstedelen af husdyrbrugene uden at behøve at stille krav til de brug, som ikke bliver større.
Forslagsstillerne vil have, at alle husdyrbrug over 42 dyreenheder skal miljøgodkendes.
Det skal man jo kun gøre, hvis man ikke kender virkeligheden, idet 90 pct. af husdyrholdet i 2015 vil være på over 75 dyreenheder.
Ud fra disse forudsætninger bliver forslaget om de 42 dyreenheder kun et slag i luften.
Forslagsstillerne ønsker, at der fastsættes konkrete krav i godkendelsen til maksimale tab af næringsstoffer fra husdyrbruget ud fra, hvor meget miljøet og naturen kan tåle.
Dette forslag ligner meget det, der arbejdes med i de retningslinjer, som meget nemt kan blive virkelighed i fremtiden.
Der vil i de kommende miljøgodkendelser blive foretaget en konkret og individuel vurdering af udledningen af næringsstoffer.
Det kan ikke gøres bedre for natur og miljø.
Derudover arbejdes der med at få udarbejdet enkle og overskuelige retningslinjer for godkendelserne, således at kommunerne, når de overtager administrationen af landbrugsområdet pr. 1. januar 2007, ganske hurtigt og effektivt kan få et overblik over de krav, der gælder.
På samme måde vil landmanden få fordel af det nye system.
I fremtiden bliver der ensartede regler og ikke som i dag nærmest 12 forskellige måder at gribe tingene an på.
Endelig vil miljøgodkendelsen af husdyrbrug over 75 dyreenheder bliver kombineret med en lugtvejledning, som skal forebygge lugtgener for de omkringboende.
Så vi er godt i gang.
Og af forslaget her kan jeg se, at forslagsstillerne er enige på væsentlige punkter, men vi kan altså ikke støtte det forslag, der ligger her, da det, vi er i gang med, er mere dybtgående og vil løse problemerne meget bedre uden alt for meget bureaukrati.